Consiliul de Securitate al ONU a adoptat o rezoluție prin care cere o "încetare imediată a focului" în Gaza, după ce SUA s-au abținut de la veto asupra măsurii într-o schimbare față de poziția sa anterioară, transmite BBC.
Textul cere, de asemenea, eliberarea imediată și necondiționată a tuturor ostaticilor.
Consiliul se afla într-un impas de când a început războiul în octombrie, eșuând în mod repetat să cadă de acord asupra unui apel de încetare a focului.
Mișcarea SUA semnalează o divergență tot mai mare între aceasta și aliatul său Israel, cu privire la ofensiva din Fâșia Gaza.
Secretarul general al ONU, Antonio Guterres, a salutat acest vot "foarte aşteptat" într-un mesaj postat pe X.
"Consiliul de Securitate al ONU tocmai a adoptat o rezoluţie foatrte aşteptată cu privire la (războiul din Fâşia) Gaza, (prin) care cere un armistiţiu imediat şi eliberarea imediată şi necondiţionată a tuturor ostaticilor. Această rezoluţie trebuie să fie pusă în aplicare. Un eşec ar fi de neiertat", a scris Antonio Guterres.
SUA au devenit din ce în ce mai critice la adresa Israelului cu privire la cereșterea numărului de morți în Gaza, unde peste 32.000 de oameni - în principal femei și copii - au fost uciși de bombardamentele Israelului, potrivit ministerului sănătății din teritoriu, condus de Hamas.
De asemenea, SUA au făcut presiuni asupra Israelului să facă mai mult pentru ca ajutoarele să fie livrate în Gaza, unde afirmă că întreaga populație suferă niveluri severe de insecuritate alimentară acută.
ONU a acuzat Israelul că obstrucționează ajutorul; Israelul a dat vina pe ONU, acuzând-o că nu a efectuat distribuiri.
Războiul a izbucnit pe 7 octombrie după ce Hamas, gruparea islamistă palestiniană care guvernează Gaza, a efectuat un atac fără precedent asupra Israelului, ucigând aproximativ 1.200 de persoane, conform numărătorilor israeliene, și luând 253 în Gaza ca ostatici.